“ไพบูลย์ นิติตะวัน” ซิวปธ.กมธ. สอบงบ “โควิด” หวิดชวดเก้าอี้ หลังเจอฝ่ายค้านแย้งไม่เหมาะสม
“ไพบูลย์ นิติตะวัน” ซิวประธาน กมธ.วิสามัญ สอบงบ “โควิด” หวิดชวดเก้าอี้ หลังเจอฝ่ายค้านแย้งไม่เหมาะสม
“ไพบูลย์ นิติตะวัน” ซิวประธาน กมธ.วิสามัญ สอบงบ “โควิด” หวิดชวดเก้าอี้ หลังเจอฝ่ายค้านแย้งไม่เหมาะสม
18 มิ.ย. 2563

รายงานข่าวจากรัฐสภา เปิดเผยว่า การประชุมคณะกรรมาธิการ (กมธ.) วิสามัญพิจารณาติดตามตรวจสอบการใช้เงินตามพ.ร.ก. 3 ฉบับเพื่อแก้ไขปัญหาเยียวยาและฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรน่า 2019 สภาผู้แทนราษฎร นัดแรก เพื่อเลือกประธานฯ และรองประธานฯ โดยนายสัญญา นิลสุพรรณ ส.ส.นครสวรรค์ พรรคพลังประชารัฐ ได้เสนอชื่อนายไพบูลย์ นิติตะวัน ส.ส.บัญชีรายชื่อ พรรคพลังประชารัฐ เป็นประธาน
ทั้งนี้ ในระหว่างการประชุม ได้มีการเสนอความเห็นถึงการทำหน้าที่ในคณะ กมธ. อาทิ  นายเกรียงศักดิ์ ฝ้ายสีงาม ส.ส.อุดรธานี พรรคเพื่อไทย และนายอดิศร เพียงเกษ จากพรรรคเพื่อไทย เสนอตรงกันว่าโดยหลักการประชาธิปไตย ผู้ที่จะตรวจสอบควรเป็นฝ่ายค้านทำหน้าที่ประธานเพราะมีความสำคัญ ต้องเป็นบุคคลที่สังคมให้การยอมรับโดยไม่มีเงื่อนไข และรับไม่ได้หากนายไพบูลย์ จะมาเป็นประธาน เพราะมีข่าวว่าคณะรัฐมนตรีส่งมาให้คุม กมธ.
นายอดิศร กล่าวว่า ตนเองจะต้องปรึกษาหารือกับพรรคเพื่อไทยและลาออก เพราะไม่อยากรับคำสั่งจาก ครม. เรื่องนี้เป็นการตรวจสอบ ต้องทำงานโดยปราศจากข้อสงสัย
ขณะที่นายมุข สุไลมาน ส.ส.ปัตตานี พรรคประชาชาติ กล่าวว่า ประธานจะเป็นภาพแรกของ กมธ.ว่าบวกหรือลบ จึงอยากให้ กมธ.ที่เข้ามาทำงานเพื่อบ้านเมืองพิจารณาในส่วนนี้
ส่วนนายณัฐวุฒิ ประเสริฐสุวรรณ ส.ส.สุพรรณบุรี พรรคชาติไทย กล่าวว่า เห็นด้วยว่าประธานฯ ต้องเป็นผู้ที่มีความรู้ความสามารถเป็นที่ประจักษ์จึงขอเสนอชื่อนายกนก วงษ์ตระหง่าน ส.ส.บัญชีรายชื่อ พรรคประชาธิปัตย์ เป็นประธาน เพราะเป็นคนที่มีความรู้ความสามารถ อาวุโสทางวัยวุฒิและคุณวุฒิ ได้รับการยกย่องในสังคม และเห็นว่าหากรัฐบาลต้องการให้มีการตรวจสอบอย่างสง่างาม ขอพรรคพลังประชารัฐอย่ารับตำแหน่งประธานฯ
ด้านนายสุชาติ ชมกลิ่น ส.ส.ชลบุรี พรรคพลังประชารัฐ ยืนยันผลักดันนายไพบูลย์ และย้ำว่าพรรคพลังประชารัฐจะทำหน้าที่รักษาผลประโยชน์ของชาติ
ทั้งนี้ นายไพบูลย์ มองว่า กมธ.ชุดนี้มีหน้าที่รักษาศักดิ์ศรีของฝ่ายนิติบัญญัติ และยืนยันว่าคนที่เข้ามาเป็น กมธ.ทุกคนเป็นผู้ทรงคุณวุฒิ และมีความรู้ความสามารถเหมือนกัน
จากนั้นเข้าสู่กระบวนการลงมติซึ่งในกรณีที่มีการเสนอชื่อมากกว่า 1 คนต้องลงคะแนนโดยลับ ผลการลงคะแนนปรากฏว่านายไพบูลย์ได้รับเลือกเป็นประธานฯ ด้วยคะแนน 28 ต่อ 19 เสียง ไม่ประสงค์ลงคะแนน 1 เสียง